Imtella' Lulju 4, 2021 Rapport: Daphne Cassar Ir-rapport annwali tad-Dipartiment tal-Istat Amerikan jinnota li f'Malta kien hemm sforzi biex ikunu investigati u jitressqu l-qorti traffikanti tal-persuni u dawk li jinstabu ħatja ta' reati ta' traffikar qed jingħataw sentenzi iebsa. Is-sena li għaddiet, il-Pulizija mill-iskwadra ta' kontra l-vizzji wettqet 16-il investigazzjoni maqsuma nofs b'nofs bejn traffikar illegali għal skop ta' sess u xogħol. Ir-rapport innota żieda fl-investigazzjonijiet mqabbla mal-ħamsa fl-2019 u l-10 fis-sena ta' qabel. Is-sena l-oħra, il-Pulizija xliet fil-qorti żewġ persuni bi traffikar ta' nies għal skop ta' sess, mqabbla mal-ebda persekuzzjoni fl-2019 u għaxar prosekuzzjonijiet fl-2018. Fl-2020, il-qrati sabu ħatja tliet traffikanti, żewġ Ċiniżi u Malti, u bagħtithom seba' u ħames snin ħabs rispettivament. Ġie nnutat li l-gvern qed iħarreġ iżjed uffiċjali, żied il-fondi għall-assistenza u l-prevenzjoni tat-traffikar u addotta pjan nazzjonali kontra r-traffikar tan-nies. 163 uffiċjal tal-pulizija kienu mħarrġa għal taħriġ kontra t-traffikar illegali flimkien ma' 153 uffiċjal dawk li huma assenjati mal-fruntieri, uffiċjali mill-forzi armati ta' Malta u uffiċjali mid-dwana. Ir-rapport qal li fl-2020 il-pulizija u l-professjonisti fis-servizzi soċjali identifikaw sitt vittmi ta' traffikar. Il-vittmi barranin kienu kollha nisa mill-Filippini. Dwar il-budget allokat għall-ġlieda kontra t-traffikar, il-gvern alloka tliet mitt elf ewro għal sforzi kontra t-traffikar fl-2020 u 16-il elf ewro għal taħriġ speċjalizzat. Punti dgħajfa elenkati fir-rapport huma kif il-gvern identifika l-inqas ammont ta' vittmi mill-2016 u n-nuqqas ta' koordinazzjoni bejn il-ministeri. Jinnota wkoll li mhumiex qed ikunu implimentati regolamenti adegwati biex iħarsu l-isfruttament f'xi postijiet tax-xogħol partikolarment fil-massage parlours.